Diari Oficial de la Generalitat Valenciana


Sumari del DOGV 4936, del 01-02-2005 (2005/873)

DECRET 19/2005, de 28 de gener, del Consell de la Generalitat, pel qual es crea el Centre per a la Investigació i l'Experimentació Forestal de la Comunitat Valenciana (CIEF).
------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/01/28/19**

### Versions

 02/03/2005 - Actualitat  Text inicial: 02/02/2005 - 01/03/2005 

### Dades del document

Número de DOGV
:   4936

Data del DOGV
:   01-02-2005

Secció del DOGV
:   I. DISPOSICIONS GENERALS

Número del document
:   2005/873


Data del document
:   28-01-2005

Organisme emissor
:   Conselleria de Territori i Habitatge

Tipus de document
:   Decret

Anàlisi jurídica

 Descriptors 

:   * investigació forestal
    * centre d'investigació
    * muntanya
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 02.03.2005**

**Decret 19/2005, de 28 de gener, del Consell de la Generalitat, pel qual es crea el Centre per a la Investigació i l'Experimentació Forestal de la Comunitat Valenciana (CIEF).**

**[(DOCV núm. 4936 de 01.02.2005)](http://www.docv.gva.es/datos/2005/02/01/pdf/2005_873.pdf) Ref. 0504/2005**

Entre els objectius de la Llei 3/1993, de 9 de desembre, de la Generalitat, Forestal de la Comunitat Valenciana, es troba el de promoure la investigació i experimentació en l'àmbit forestal. Conseqüent amb aquest objectiu, l'article 67 de la mateixa llei estableix que la Conselleria de Medi Ambient, ara de Territori i Habitatge, promourà el desenvolupament de la investigació, l'experimentació i l'estudi en matèria forestal, que permeta disposar de millors coneixements per a l'execució d'actuacions sobre el medi forestal, impulsarà la millora de la capacitat tècnica dels distints operadors del sector forestal, i fomentarà les activitats educatives, formatives i divulgatives sobre les forests, en allò relatiu tant als aspectes productius com ambientals, i de conservació dels seus ecosistemes. Aquests objectius poden incloure's també dins de les previsions del Conveni sobre diversitat biològica, ratificat per Espanya el 21 de desembre de 1993.

Per la seua banda, el Pla Forestal Espanyol (PFE), aprovat, per unanimitat, pel Consell Nacional de Boscos d'1 de juliol del 2002, i administrativament pel Consell de Ministres de 3 de juliol del mateix any, dins de les accions prioritàries preveu la investigació forestal, però en el seu diagnòstic ens adverteix que, tot i sent el concurs del sector públic fonamental per a l'estímul, desenvolupament i harmonització de les activitats d'investigació, aquest té importants necessitats:

- Major coordinació a escala nacional entre els instituts i els centres d'investigació forestal o tecnològica (tant públics com privats), generalment associats a l'administració general de l'Estat, a les comunitats autònomes o a les universitats.

- Assegurar en el temps la permanència de xarxes de parcel·la experimentals o infraestructures bàsiques d'avaluació de processos a llarg termini (ecològics, silvícoles, genètics, etc.) en ecosistemes forestals.

- Millorar la transferència dels resultats de la investigació al sector que, en la majoria dels casos, no pot assumir aquesta comesa.

En tots els casos, el PFE estableix una clara convergència temàtica entre les matèries forestals i la biodiversitat, en el sentit de no restringir la temàtica forestal a l'àmbit del seu significat tradicional, sinó el d'estendre's a tot el medi natural.

Així, el PFE es planteja com a objectiu impulsar la investigació forestal i de la coberta vegetal, mitjançant la consolidació d'un marc institucional, legal i financer que permeta la definició de prioritats d'investigació i que assegure la continuïtat, qualitat i difusió dels treballs empresos. Per a la consecució d'aquest objectiu es preveu com a mesura necessària la creació d'un òrgan de coordinació de la investigació espanyola en aquestes matèries, on estiguen representats els investigadors de tots els centres públics i privats i els beneficiaris dels fruits de la investigació.

Abundant en els objectius descrits en el PFE, però ara de forma imperativa, la Llei 43/2003, de 21 de novembre, de Forests, estableix en l'article 55 que les administracions públiques hauran de fomentar la investigació forestal i, en particular, hauran de promoure:

a) La coordinació general de la investigació forestal, establint els mecanismes necessaris per al millor ús de la totalitat dels recursos i mitjans disponibles, l'intercanvi d'informació, la constitució de xarxes temàtiques permanents de caràcter nacional i internacional i la creació i el manteniment de bases de dades harmonitzades.

b) La cooperació en matèria forestal entre instituts, centres d'investigació, centres tecnològics i universitats, tant públics com privats, en particular mitjançant l'enllaç en forma de xarxes dels distints centres.

En l'àmbit de la Comunitat Valenciana, i en el camp de les actuacions concretes, el Pla General d'Ordenació Forestal de la Comunitat Valenciana (PGOF), aprovat mitjançant el Decret 106/2004, de 25 de juny, del Consell de la Generalitat, que desenvolupa preceptes establits en la Llei 3/1993, de 9 de desembre, de la Generalitat, forestal de la Comunitat Valenciana, en el seu Programa d'Investigació, Desenvolupament i Innovació, recull les accions de la Generalitat en matèria d'investigació forestal, accions que es desenvolupen en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006.

El PVIDI, aprovat pel Consell de la Generalitat l'11 de desembre del 2001, constitueix en l'actualitat l'instrument principal de política científica i tècnica del Consell de la Generalitat. El pla s'articula en tres grans programes i sis programes sectorials d'investigació orientada, a més dels programes propis desenvolupats per les distintes conselleries. Entre els sis programes sectorials es troba el de Medi Ambient, on destaquen les línies d'investigació de «Riscos naturals i canvi climàtic» i «Biodiversitat, ecosistemes i canvi global», plenament convergents amb les matèries ja indicades. Per la seua banda, la Conselleria de Territori i Habitatge, mitjançant diversos convenis amb instituts, centres d'investigació, centres tecnològics i universitats, desenvolupa un programa de suport a la investigació forestal, sobre la coberta vegetal i la seua biodiversitat, amb els objectius de conservar, millorar i revalorar el medi natural valencià, millorar els instruments disponibles per a minimitzar els efectes negatius dels incendis forestals, lluitar contra els processos de desertificació i restaurar adequadament les zones cremades i degradades. Aquest programa de suport a la investigació és desenvolupat en l'actualitat per tres serveis, dependents tots ells de la Direcció General de Gestió del Medi Natural.

A vista del que s'ha exposat, a fi d'aconseguir una coordinació real de la investigació forestal i de la coberta vegetal en l'àmbit de la Comunitat Valenciana, una necessària optimització de recursos, fins ara gestionats des de diferents serveis, i una cooperació efectiva entre instituts, centres d'investigació, centres tecnològics i universitats per a possibilitar un adequat compliment de la Llei 3/1993, de 9 de desembre, de la Generalitat, Forestal de la Comunitat Valenciana, i de la Llei 43/2003, de 21 de novembre, de Forests, i conforme amb les accions recollides en el PFE i en els eixos d'actuació del PGOF de la Comunitat Valenciana, a proposta del conseller de Territori i Habitatge i amb la deliberació prèvia del Consell de la Generalitat, en la reunió del dia 28 de gener de 2005,

DECRETE

**Article 1. Creació** ****[1]****

1. Es crea el Centre per a la Investigació i Experimentació Forestal de la Comunitat Valenciana (CIEF), com a òrgan depositari de les competències que, en matèria d'investigació, desenvolupament i innovació forestal i de flora silvestre, ostenta el Consell de la Generalitat. Tot això sense perjudici de la preceptiva coordinació per part de l'òrgan de la Generalitat que ostenta, amb caràcter general, les competències en investigació, desenvolupament i innovació.

2. El centre s'adscriu al conseller competent en matèria forestal.

**Article 2. Objectius**

Són objectius del Centre per a la Investigació i Experimentació Forestal de la Comunitat Valenciana els següents:

- Promoure la coordinació de la investigació forestal i de la coberta vegetal natural en l'àmbit de la Comunitat Valenciana, establint els mecanismes necessaris per al millor ús de la totalitat dels recursos i mitjans disponibles, l'intercanvi d'informació, la constitució de xarxes temàtiques permanents de caràcter autonòmic, nacional i internacional i la creació i manteniment de bases de dades harmonitzades.

- Promoure la cooperació en matèria forestal i de la coberta vegetal entre instituts, centres d'investigació, centres tecnològics i universitats, tant públics com privats, en particular a través de l'enllaç en forma de xarxes dels distints centres.

- Promoure la cooperació entre els instituts, centres d'investigació, centres tecnològics i universitats, i les empreses amb activitats en el sector forestal i de restauració del medi natural.

- Col·laborar en la gestió de la conservació de recursos genètics vegetals, de la producció, inspecció i control fitosanitari de materials de reproducció forestal i de flora silvestre, com també del seguiment i el control de l'estat fitosanitari de les forests.

- Transferir els avanços científics i tècnics, en les anteriors matèries als tècnics de l'administració relacionats amb el medi natural i a les empreses del sector.

**Article 3. Funcions**

Per a aconseguir aquests objectius, el Centre per a la Investigació i Experimentació Forestal de la Comunitat Valenciana exercirà les funcions següents:

- Seleccionar projectes d'investigació o experimentació susceptibles de suport per part de Conselleria de Territori i Habitatge que, podent ser enquadrats dins de les línies prioritàries d'actuació del centre, tinguen com a objectius fonamentals la conservació, millora, restauració o revaloració del medi natural valencià.

- Promoure, desenvolupar i gestionar convenis entre la Generalitat i els centres d'investigació que asseguren el desenvolupament coordinat i efectiu de la investigació i experimentació i la mútua transferència d'informació.

- Proporcionar infraestructures, terrenys d'experimentació, mitjans materials i suport tècnic a projectes d'investigació o experimentació seleccionats.

- Implantar un sistema de bases de dades i intercanvi d'informació, en l'àmbit d'I+D+i forestal i de la conservació de la flora silvestre de la Comunitat Valenciana, amb possibilitat de connexió amb sistemes nacionals i internacionals, i amb la utilització de tècniques i procediments relacionats amb sistemes d'informació geogràfica.

- Assegurar en el temps la permanència de xarxes de parcel·les experimentals o infraestructures bàsiques d'avaluació de processos a llarg termini (ecològics, silvícoles, genètics, etc.) en ecosistemes de la Comunitat Valenciana, en col·laboració, si és el cas, amb organismes i institucions nacionals o supranacionals.

- Gestionar el Banc de Llavors Forestals de la Comunitat Valenciana i el Laboratori de Sanitat Forestal i la seua coordinació amb els bancs de germoplasma de flora silvestre existents a la Comunitat Valenciana.

- Coordinar la producció de materials de reproducció forestal i de flora silvestre, realitzada directament per la Generalitat.

- Gestionar la inspecció i control fitosanitari dels materials de reproducció forestal.

- Desenvolupar línies pròpies d'investigació, encaminades a resoldre problemes directament relacionats amb la gestió.

- Promoure col·laboracions efectives entre científics i tècnics de l'administració i d'empreses, a fi d'acostar els esforços investigadors als problemes reals de la gestió i fomentar la innovació entre els tècnics.

- Transferir els resultats dels projectes d'investigació a la gestió ordinària dels tècnics de l'administració i de les empreses del sector, mitjançant l'organització de reunions, cursos de formació, seminaris, publicacions o qualsevol altre medi.

**Article 4. Línies prioritàries d'actuació**

Les línies prioritàries d'actuació del Centre per a la Investigació i Experimentació Forestal de la Comunitat Valenciana, a què fa referència l'article 3 del present decret, són les següents:

- Ampliar el coneixement existent del patrimoni genètic forestal autòcton de la Comunitat Valenciana dirigit a la seua conservació i millora.

- Ampliar el coneixement existent sobre les tècniques restauradores de les formacions vegetals autòctones dels sistemes forestals de la Comunitat Valenciana, dirigides a la seua recuperació i desenvolupament de nous sistemes i tecnologies d'anàlisi i seguiment del procés d'erosió i desertificació de l'àmbit forestal.

- Ampliar el coneixement de les funcions dels boscos, matolls i pastius mediterranis valencians, en especial els relacionats amb la protecció enfront del risc d'erosió i desertificació i la prevenció d'inundacions.

- Desenvolupament d'estudis i tècniques per a l'anàlisi i caracterització del paisatge dirigides a la seua protecció i millora com a recurs natural.

- Ampliar el coneixement sobre els efectes de les plagues i malalties forestals i dels sistemes de control.

- Augmentar el coneixement de les tècniques de silvicultura, els sistemes d'aprofitament de productes sota els principis de gestió forestal sostenible, dirigits a la posada en valor de les forests de la Comunitat Valenciana, com a espais naturals multifuncionals.

- Augmentar el coneixement sobre la conservació i protecció de la biodiversitat vegetal en els ecosistemes naturals, i desenvolupar estudis i actuacions pràctiques de restauració ecològica i de conservació de les espècies vegetals rares, endèmiques o amenaçades.

- Desenvolupament d'estudis sobre l'efecte embornal del CO2 dels boscos valencians i la seua capacitat per a contribuir a la defensa enfront de l'efecte hivernacle i el canvi climàtic.

- Desenvolupament de sistemes que permeten avançar en les tècniques de prevenció d'incendis forestals i incorporació de noves tecnologies.

- Desenvolupament de noves tecnologies relacionades amb el desenvolupament d'obres i treballs forestals i de restauració de la vegetació autòctona, com també per al control de qualitat en la seua execució i seguiment dels resultats obtinguts.

- Contribució a la difusió de la ciència forestal i de la restauració hàbitats naturals en l'àmbit de les forests mediterrànies.

**Article 5. Seu**

El centre tindrà la seua seu principal en la Finca del Mas de les Fites, del municipi de Quart de Poblet, propietat de la Generalitat. Els vivers forestals i les forests propietat de la Generalitat s'hi integren com a centres associats de conservació, producció i experimentació forestal. La gestió directa d'aquests centres associats continuarà sent funció dels respectius serveis territorials.

DISPOSICIONS FINALS

**Primera**

El conseller de Territori i Habitatge dictarà totes les disposicions que siguen necessàries per al compliment del que estableix el present decret.

**Segona**

El present decret entrarà en vigor l'endemà de la publicació en el Diari Oficial de la Generalitat Valenciana.

València, 28 de gener de 2005

El president de la Generalitat,

FRANCISCO CAMPS ORTIZ

El conseller de Territori i Habitatge,

RAFAEL BLASCO CASTANY

---

****[1]****Redacció que hi dóna el **[Decret 43/2005, de 25 de febrer](http://www.docv.gva.es/index.php?id=26&sig=1110/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D1110/2005)**, del Consell de la Generalitat, pel qual es modifica el Decret 119/2003, d'11 de juliol, pel qual s'aprovà el Reglament Orgànic i Funcional de la Conselleria de Territori i Habitatge (DOCV núm. 4956 de 01.03.2005) Ref. Base de Dades 1110/2005.


Còpia Permalink ELI